《海岳开襟歌楼名上有扁曰乘六龙》
清代·弘历

沧池瀁瀁蛟龙窟，中耸玉台规宝月。祖洲之草琪树枝，袭芳笼影水精阙。

周禆瀛海诚旷哉，昆峤方壶缩地来。八琅云璈底须奏，松风朅听尘襟开。

芥舟祗需坳堂水，溟渤何劳千万里。得其环中游物外，枣叶须弥皆一理。

我之所戒在求仙，海岳寄兴属偶然。保合太和励体乾，时乘六龙以御天。